કિયા (કરીના કપૂર) પ્રોફેશનલી ખૂબ જ મહત્વાકાંક્ષી છે તો કબીર (અર્જુન કપૂર)ને દુનિયાદારી અને કરીઅરમાં બહુ રસ નથી. તે શાંતિથી જીવવા માગે છે. કબીર અને કિયાને આ જ વાત એકબીજાની નજીક લઈ આવે છે. કબીર કિયા સાથે મૅરેજ કરવા માગે છે અને એ પણ એ જ રીતે જે રીતે એક છોકરી પોતાની મૅરેજ-લાઇફમાં કરતી હોય છે. કબીર મૅરેજ કરીને કિયાના ઘરે જઈને તેની સાથે રહેવા અને તેનું બધું જ કામ, જે કામ વાઇફ કરે એ બધું કામ કરવા તૈયાર છે. કિયાને પણ આવો જો કોઈ હસબન્ડ જોઈતો હોય છે. કિયા અને કબીર આ રીતે મૅરેજ કરે છે અને કબીર કિયાના ઘરે રહેવા માટે આવી જાય છે. શરૂઆતમાં તો બન્ને વચ્ચે કોઈ પ્રૉબ્લેમ નથી ઊભા થતા. ઊલટું કબીર એ જ રીતે ઘરમાં રહે છે જે રીતે એક વાઇફ રહેતી હોય. નાનામાં નાના કામમાં પણ વાઇફનો રોલ અદા કરતા કબીર અને કિયા વચ્ચે ગેરસમજણ ઊભી કરવાનું કામ સોસાયટી કરે છે અને ગેરસમજણ ઊભી થયા પછી બન્ને વચ્ચે અહમ્ પણ ઊભો થઈ જાય છે. આ જે ગેરસમજણ છે અને આ જે અહમ્ છે એ જ નર અને નારી વચ્ચે તમામ પ્રકારના ભેદભાવ જન્માવવાનું કામ કરે છે એ દર્શાવવાની કોશિશ ‘કી ઍન્ડ કા’માં થઈ છે.